b'\n_START_ARTICLE_\nStari Grad Polhov Gradec\n_START_PARAGRAPH_\nStari Grad Polhov Gradec (nem\xc5\xa1ko Billichgr\xc3\xa4tz, Billichgriitz, Pilchgrez) (stari grad) le\xc5\xbei na gri\xc4\x8du imenovanem Stari grad \xe2\x80\x93 Kalvarija nad tr\xc5\xa1kim naseljem  Polhov Gradec v Ob\xc4\x8dini Dobrova - Polhov Gradec v  osr\xc4\x8dju Polhograjskih Dolomitov, 18\xc2\xa0km od Ljubljane.\n_START_SECTION_\nZgodovina\n_START_PARAGRAPH_\nGrad ali utrdbo so v drugi polovici 12. stoletja pozidali spanheimski ministeriali,  vitezi Billichgriitz (Polhograjski). Plemeniti Henrik Polhograjski je v listini iz leta 1261 omenjen kot lastnik gradu (utrdbe) Pilchgrez. Leta 1360 je polovico gradu dobil grof Oton Ortenbur\xc5\xa1ki, sredi 14. stoletja so bili lastniki gospo\xc5\xa1\xc4\x8dine sorodniki polhograjskih gospodje Galli. Leta 1364 sta Ulrik Polhograjski in njegov stric Konrad Gall grad in gospo\xc5\xa1\xc4\x8dino prodala Celjskim grofom. Po izumrtju Celjskih oziroma po smrti kneza Ulrika II. Celjskega leta 1456 je tudi polhograjsko gospostvo pre\xc5\xa1lo v last Habsbur\xc5\xbeanov. Okoli leta 1470 je izumrla plemi\xc5\xa1ka rodbina Polhograjskih, in Habsbur\xc5\xbeani so grad z gospo\xc5\xa1\xc4\x8dino kot de\xc5\xbeelnokne\xc5\xbeji fevd dajali vitezom Ga\xc5\xa1perju Kamni\xc5\xa1kemu (1474), Lueggerjem, Andreju pl. Gallu do leta 1504 in Ga\xc5\xa1perju pl. Lambergu. Grad je bil po\xc5\xa1kodovan med potresoma 1348 in 1511, leta 1514 pa so ga razdejali uporni kmetje. Po tem je bil grad opu\xc5\xa1\xc4\x8den in sede\xc5\xbe gospo\xc5\xa1\xc4\x8dine prene\xc5\xa1en na spodnji grad. Na Starem gradu so kasneje zgradili osmerokotno grajsko sen\xc4\x8dnico - gloriteto, ki jo je grofica Antonija Blagaj 1853. leta spremenila v kapelo in do nje dala zgraditi \xc5\xa1tirinajst kapelic s slikami kri\xc5\xbeevega pota - kalvarijo.'